**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Решение за даване на съгласие Община Русе да дофинансира проект „Изграждане на асансьор за осигуряване на достъп на лица с увреждания в сградата на СУ „Възраждане“, гр. Русе по Кампания-2025 на Проект „Красива България” на Министерство на труда и социалната политика

**УВАЖАЕМИ ОБЩИНСКИ СЪВЕТНИЦИ,**

През м. октомври 2024 г. Управителният съвет на Проект „Красива България” (ПКБ) към МТСП стартира нова кампания за набиране на кандидати за участие по ПКБ през 2025 г. Периодът на кампанията е **25.10.2024 г. – 20.01.2025 г.** Дейностите по ПКБ ще се изпълняват и отчитат в рамките на 2025 г.

Мерките, по които може да се кандидатства по време на кампанията са пет:

* Мярка М01 „Подобряване на обществената среда в населените места”;
* Мярка М02 „Подобряване на социалната инфраструктура”;
* Мярка М02-01 „Подобряване на социалните услуги за резидентна грижа и осигуряване на подслон”;
* Мярка М02-03 „Подобряване на образователната инфраструктура в професионалните гимназии предоставящи дуална система на обучение и/или защитени от държавата специалности от професии”;
* Мярка М01-01 „Осигуряване на достъпна среда на обществени сгради”.

СУ „Възраждане“, гр. Русе планира да кандидатства по **Мярка М01-01 „Осигуряване на достъпна среда на обществени сгради”** за изграждане на асансьор за осигуряване на достъп на лица с увреждания в сградата на училището.

Финансовата рамка на едно проектно предложение по Мярка М01-01 е, както следва:

* Общ бюджет – от 80 000 до 220 000 лв. с ДДС.
* Съфинансиране от кандидата – най-малко 30% от общия бюджет.

Към настоящия момент, на СУ „Възраждане“, гр. Русе е в процес на изготвяне на проектна документация за изграждане на външен асансьор до IV етаж на сградата на училището.

СУ „Възраждане“ е създадено през 1981 г., а от 1982 г. е в сградата, в която се помещава и днес. Трите сектора на учебната сграда са на два, три и четири етажа, в които са разположени класните стаи и учебни кабинети.

През учебната 2024-2025 г. в училището се обучават общо 610 ученици от първи до дванадесети клас (в т.ч. 27 деца със специални образователни потребности /СОП/), работят 64 преподаватели и 16 души непедагогически персонал.

В последните години СУ „Възраждане“ се развива и утвърждава като средно училище, предлагащо профилирана подготовка по бизнес обучение и информационни технологии, с добре подготвени кадри, непрекъснато повишаващи квалификацията си.

С писмо с наш вх. №31-75-39/29.11.2024 г., директорът на СУ „Възраждане“, г-н Станислав Георгиев, отправи молба към Община Русе да дофинансира **проект „Изграждане на асансьор за осигуряване на достъп на лица с увреждания в сградата на СУ „Възраждане“ в размер до 66 000 лв. с ДДС.** Сумата ще бъде използваната единствено за реализация на проекта по Мярка М01-01 „Осигуряване на достъпна среда на обществени сгради” на ПКБ.

Чрез проекта, ще се изпълни препоръката от изготвения през 2023 г. Доклад от обследване на техническите характеристики и оценка на съществуващото положение на СУ „Възраждане” касаеща „достъпната среда за населението и за хората с увреждания“. Съгласно препоръката в Доклада, в училищната сграда следва да се предвидят мерки за привеждане на съществуващите сгради на комплекса в съответствие с изискванията на Наредбата за достъпна среда, с цел преодоляване на всички стълбища от лицата и децата с увреждания.

Предвид значимия социален ефект на проекта и на основание чл. 63, ал. 1 и ал. 2, т. 2 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното:

**РЕШЕНИЕ:**

На основание чл. 21, ал. 1, т. 23 във връзка с чл. 21, ал. 2 от ЗМСМА и изискванията за кандидатстване по Проект „Красива България”-2025, Общинският съвет **реши**:

1. Дава съгласие СУ „Възраждане“ да кандидатства по Мярка М01-01 „Осигуряване на достъпна среда на обществени сгради” с проектно предложение „Изграждане на асансьор за осигуряване на достъп на лица с увреждания в сградата на СУ „Възраждане“.
2. Дава съгласие за осигуряване на съфинансиране на проектното предложение на СУ „Възраждане“ по Мярка М01-01 „Осигуряване на достъпна среда на обществени сгради” по Проект „Красива България”-2025 в размер до 66 000 лв.
3. Средствата да бъдат осигурени в бюджета на СУ „Възраждане“ – гр. Русе, след представяне на договор за финансиране.
4. Обектът на инвестиция СУ „Възраждане“ – гр. Русе ще продължи да функционира като такъв (общинско училище) и няма да бъде закрит за периода на устойчивост.

**ВНОСИТЕЛ:**

**ПЕНЧО МИЛКОВ**

*Кмет на Община Русе*